Document ID: 32004R1453

KOMISSION ASETUS (EY) N:o 1453/2004,
annettu 16 päivänä elokuuta 2004,
tiettyjen rehun lisäaineiden pysyvästä hyväksymisestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY (1) ja erityisesti sen 3 artiklan ja 9 d artiklan 1 kohdan,
sekä katsoo seuraavaa:
(1)
Direktiivissä 70/524/ETY säädetään yhteisössä käytettävien lisäaineiden hyväksymisestä. Kyseisen direktiivin liitteessä C olevassa II osassa tarkoitetut lisäaineet voidaan hyväksyä ilman määräaikaa, jos tietyt edellytykset täyttyvät.
(2)
Mikro-organismivalmisteen Bacillus licheniformis (DSM 5749) ja Bacillus subtilis (DSM 5750) käyttö hyväksyttiin väliaikaisesti ensimmäisen kerran emakoiden ruokinnassa komission asetuksella (EY) N:o 2437/2000 (2).
(3)
On saatu uusia tietoja, jotka tukevat hakemusta kyseisen valmisteen hyväksymiseksi ilman määräaikaa. Arviointi osoittaa, että direktiivissä 70/524/ETY tällaiselle hyväksymiselle säädetyt edellytykset täyttyvät.
(4)
Sen vuoksi kyseisen valmisteen käyttö emakoiden ruokinnassa olisi hyväksyttävä ilman määräaikaa liitteessä I vahvistetuin edellytyksin.
(5)
Mikro-organismivalmisteen Bacillus cereus var. toyoi (NCIMB 40112/CNCM I-1012) käyttö hyväksyttiin väliaikaisesti ensimmäisen kerran lihasikojen ruokinnassa komission direktiivillä N:o 94/17/EY (3).
(6)
Eläinten ravitsemusta käsittelevä tiedekomitea totesi 5 päivänä joulukuuta 2001Bacillus cereus var. toyoi (NCIMB 40112/CNCM I-1012) -valmisteesta antamassaan raportissa, että eläinryhmissä porsaat, lihasiat ja emakot käytettynä valmiste täyttää direktiivin 70/524/ETY 3 a artiklan b kohdan edellytykset. Tiedekomitean raportissa annettiin myös myönteinen lausunto valmisteen tehokkuudesta eläinryhmissä kahta kuukautta nuoremmat porsaat sekä emakot.
(7)
On saatu uusia tietoja, jotka tukevat hakemusta kyseisen valmisteen hyväksymiseksi ilman määräaikaa.
(8)
Euroopan elintarviketurvallisuusviranomaiselta (EFSA) pyydettiin lausunto kyseisen valmisteen tehokkuudesta lihasikojen rehun lisäaineena käytettynä. EFSA antoi 7 päivänä toukokuuta 2004 myönteisen lausunnon kyseisen valmisteen tehokkuudesta, ja arviointi kokonaisuudessaan osoittaa, että direktiivissä 70/524/ETY tällaiselle hyväksymiselle säädetyt edellytykset täyttyvät.
(9)
Sen vuoksi kyseisen valmisteen käyttö lihasikojen ruokinnassa olisi hyväksyttävä ilman määräaikaa liitteessä I vahvistetuin edellytyksin.
(10)
Liitteessä II olevalla ensimmäisellä rivillä määritellyn entsyymivalmisteen endo-1,4-beeta-ksylanaasi ja endo-1,4-beeta-glukanaasi, jota tuottaa Aspergillus niger (CBS 600.94), käyttö hyväksyttiin väliaikaisesti ensimmäisen kerran broilerien, lihakalkkunoiden ja porsaiden ruokinnassa komission asetuksella (EY) N:o 654/2000 (4).
(11)
Liitteessä II olevalla toisella rivillä määritellyn entsyymivalmisteen endo-1,4-beeta-glukanaasi ja endo-1,4-beeta-ksylanaasi, jota tuottaa Aspergillus niger (CBS 600.94), käyttö hyväksyttiin väliaikaisesti ensimmäisen kerran broilerien ruokinnassa komission asetuksella (EY) N:o 654/2000.
(12)
Entsyymivalmisteen endo-1,3(4)-beeta-glukanaasi, jota tuottaa Trichoderma longibrachiatum (ATCC 2106), endo-1,4-beeta-ksylanaasi, jota tuottaa Trichoderma longibrachiatum (IMI SD 135), ja polygalakturonaasi, jota tuottaa Aspergillus aculeatus (CBS 589.94), käyttö hyväksyttiin väliaikaisesti ensimmäisen kerran lihasikojen ruokinnassa komission asetuksella (EY) N:o 2690/1999 (5).
(13)
Enstyymivalmisteen endo-1,3(4)-beeta-glukanaasi ja endo-1,4-beeta-ksylanaasi, jota tuottaa Aspergillus niger (phoenicis) (NRRL 25541), ja alfa-amylaasi, jota tuottaa Aspergillus oryzae (ATCC 66222), käyttö hyväksyttiin väliaikaisesti ensimmäisen kerran porsaiden ruokinnassa komission asetuksella (EY) N:o 1636/1999 (6).
(14)
Entsyymivalmisteen endo-1,4-beeta-ksylanaasi, jota tuottaa Trichoderma longibrachiatum (CNCM MA 6-10W), käyttö hyväksyttiin väliaikaisesti ensimmäisen kerran broilerien ruokinnassa komission asetuksella (EY) N:o 1436/98 (7).
(15)
On saatu uusia tietoja, jotka tukevat hakemusta kyseisten viiden entsyymivalmisteen hyväksymiseksi ilman määräaikaa. Arviointi osoittaa, että direktiivissä 70/524/ETY tällaiselle hyväksymiselle säädetyt edellytykset täyttyvät.
(16)
Sen vuoksi kyseisten viiden valmisteen käyttö olisi hyväksyttävä ilman määräaikaa liitteessä II vahvistetuin edellytyksin.
(17)
Kyseisten seitsemän hakemuksen arvioinnin perusteella voidaan todeta, että joitakin menettelyitä olisi vaadittava työntekijöiden suojelemiseksi altistumiselta liitteissä mainituille lisäaineille. Tällaisen suojelun pitäisi olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY (8).
(18)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään ilman määräaikaa liitteessä I ja II määritetyt mikro-organismien ja entsyymien ryhmiin kuuluvat valmisteet käytettäväksi lisäaineena eläinten ruokinnassa kyseisissä liitteissä vahvistetuin edellytyksin.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä elokuuta 2004.

Labels: 17
16
6